মানুষের জন্য সত্যিকার অর্থে একটা কিছু করতেই হবে। বেশ কিছুদিন দেখা গেল রাজপথে শৃঙ্খলা আনার জন্য গাড়ির কাগজপত্র পরীক্ষা-নিরীক্ষা, মোবাইল কোর্ট করে একটা তোড়জোড় লক্ষ্য করা গেল। কিন্তু কিছুতেই চালকদের সন্ত্রাস বন্ধ হচ্ছে না। প্রতিদিনই মানুষের প্রাণ যাচ্ছে। পথের সংস্কৃতি গড়ে উঠছে না। অনেক জায়গায় চার লেনের রাস্তা হয়েছে, যেখানে গাড়ি-ঘোড়া নির্বিঘ্নে চলাচল করতে পারবে। কিন্তু যেহেতু সংস্কৃতি তৈরি হয়নি তাই অর্ধেক রাস্তা চলে যাচ্ছে অবৈধ দখলদারদের হাতে। আগেই বলেছি, এখন অনেক টাকা। আর এই টাকা অল্প পুঁজিতে বেশি মুনাফা করার টাকা, আবার বিনা পুঁজিতেও অর্থোপার্জন। পক্ষান্তরে লুটেরা পুঁজির টাকা। অল্প মুনাফা করে বহুদিন ধরে ব্যবসা করার পর একটা বড় পুঁজি গড়ে উঠতে পারে। তাতে পুঁজিবাদেরও এক ধরনের সংস্কৃতি নির্মাণ হয়। যদিও সেই সংস্কৃতির সঙ্গে একটা অন্ধকারের সমাজ তৈরি হয়। হলিউড বা বলিউডের ছবিতে এসব মাফিয়া ও ডনকে দেখা যায়। অবৈধ অস্ত্র, মাদক, হত্যা, নিষ্ঠুরতা- এসবও থাকে তার সঙ্গে।